KOMENTET E KRYETARIT TË PREZENCËS GJATË NJË VIZITE NË PETRELË SË BASHKU ME PRESIDENTIN E REPUBLIKËS

8 maj 2011

Si e keni parë votimin ditën e sotme? Ka pasur disa raste sporadike te problemeve qe janë shfaqur në disa qendra votimi. Si e shihni situatën?

Së pari, jam i lumtur që ODIHR-i është këtu bashkë me shumë vëzhgues të tjerë për të siguruar një këndvështrim të pavarur. Procesi i votimit ka filluar rregullisht në orën shtatë të mëngjesit në shumicën e qendrave të votimit dhe ne shpresojmë të kemi përpara një ditë të qetë. Dëshiroj të bashkohem me Presidentin në ftesën e tij ndaj gjithë qytetarëve që nuk kanë votuar ende që të shkojnë e të votojnë. Ky është qëllimi. Që qytetarët të votojnë. Është një ditë e mrekullueshme pranvere. Ditë e mirë për të votuar e për të shijuar jetën. Përveç jetës politike duhet të ketë edhe jetë private dhe familjare, prandaj ju ftoj, gjithashtu, që pas votimit, ta shijoni jetën me familjet tuaja. Unë i respektoj shumë ata që sot shërbejnë në komisionet e qendrave të votimit. Ata duhen përgëzuar, ashtu siç duhet përgëzuar edhe policia për shërbimin që u ofron sot qytetarëve. Shërbimi i tyre, sigurisht, nuk mbaron në orën shtatë të mbrëmjes. Më pas vjen procesi i numërimit, i cili është po aq i rëndësishëm dhe ne sigurisht presim që pas zgjedhjeve demokratike të kemi edhe pranim të rezultateve. Kështu që, do të shtoja: mos harroni se Shqipëria po vizitohet nga shumë ndërkombëtarë dhe kjo përbën edhe një mundësi për t'u treguar atyre imazhin e mirë të Shqipërisë, mikpritjen e madhe dhe këtë vend të mrekullueshëm që shihet edhe nga këtu dhe që është vërtet madhështor. Nuk duhet harruar se ata e marrin këtë si një kartëvizitë të një vendi paqësor dhe demokratik dhe e përhapin këtë lajm të mirë për Shqipërinë.  

Ndërkombëtarët e kanë konsideruar 8 Majin si një provë për demokracinë e Shqipërisë. A mendoni se deri tani procesin zgjedhor ka shkuar siç duhet? 

Le të shohim se çfarë do të deklarojë ODIHR-i. Ata kanë bërë të ditur se do të dalin në media me vëzhgimet e tyre. Dita po vazhdon dhe ODIHR-i është këtu për të dhënë pikërisht atë pjesë të raportit.   

A do të kishit ndonjë mesazh për klasën politike?

Klasa politike duhet të demonstrojë aftësi drejtuese duke i pranuar rezultatet e një procesi zgjedhor demokratik, ku qytetarët hedhin votën e tyre, e cila numërohet siç duhet dhe ku gjatë gjithë procesit demonstrohet një sjellje e qytetëruar. Këtë e pres më shumë nga politikanët sesa nga qytetarët, por sigurisht kjo vlen për gjithë shqiptarët.